
DESPONDET 


AUCTOR 


Historiam  artis  medicae  saeculo  duodecimo  factitatae 
qui  his  in  pagellis  quaesierint,  eorum  exspectationem 
prorsus  fateor  frustratum  iri.  Non  enim  induxeram  in 
animum,  aut  omnino  universa,  quae  eo  pertinerent,  in 
conspectu  ponere,  aut  vel  ea,  quae  disserenda  existi¬ 
marem,  in  justum  illum,  quem  continua  rerum  memoria 
postulat,  redigere  ordinem.  Sed  varios  saeculi  illius 
libros  quum  commentationis  conscribendae  causa  per¬ 
currissem,  neque  in  pauca  incidissem,  quae  attingere 
medicinalem  saeculi  XII  artem  videbantur,  sic  res  de¬ 
ligere  easque  componere  satis  habui,  ut  et  incognita 

\ 

quaedam,  et  quorum  argumenta  congruerent  inter  se, 
ea  conjuncta  lectori  praeberentur.  Quodsi  mihi  conti¬ 
gerit,  ut  viri  in  medica  aevi  medii  arte  versati  hic  illic 
novi  aliquid  reperiant,  scripsisse  hunc  libellum  me  non 
poenitebit. 


Memoratu  dignum  est,  in  variis  Innocentii  II  papae 
(qui  administravit  ecclesiam  ab  anno  H30  ad  a.  1143) 
conciliis  discere  artem  medicinalem  monachos  canoni¬ 
cosque  regulares  vetitos  esse.  Cuius  interdicti  vero 
causae  ab  iis,  qui  adhuc  huius  artis  historiam  compo¬ 
suerunt,  viris  doctis  non  satis  pervestigatae  videntur 
esse.  Sprengelius  enim  affirmat,  qua  contemptione  me- 

dici,  ideoque  sacerdotes  quoque  medicinam  exercentes 
a  medii  aevi  populo  affecti  sint,  ea  ecclesiam  ipsam 
offensam  esse;  istamque  praecipuam  consilii  illius  fuisse 
materiam.  Haeserus  quoque  (Lehrbuch  der  Geschichte 
der  Medicin,  Jena  4853  p.  272)  inter  alias  causas  me¬ 
minit  etiam  hanc,  pontifices  Romanos,  ne  sacerdotes 
medicinali  occupatione  perderent  vulgi  reverentiam,  ve¬ 
ritos  esse.  Attamen  tantae  medicorum  despicientiae 
documenta  non  facile,  saltem  ex  saeculi  duodecimi  lite¬ 
ris,  afferre  poteris.  Quin  imo  ex  Anonymi  Salernitani 
de  adventu  medici  ad  aegrotum  libello,  quem  Hensche- 
lius  Vratislaviae  anno  1850  e  codice  saeculi  XII  in 
lucem  edidit,  satis  superque  apparet,  medicos  tum  tem¬ 
poris  minimum  pari,  ac  nostris  temporibus,  functos  ob¬ 
servantia  honoreque  esse.  Ut  enim  alia  praetermitta¬ 
mus,  auctor  libelli  haec  medico  ad  aegrum  vocato  prae¬ 
cipit  p.  6:  „Cum  autem  te  ad  prandium,  ut  solet  fieri, 
qui  domui  praesunt,  invitaverint,  nec  te  importunum 
ingeras,  nec  in  mensa  primum  eligas  locum,  licet  sa¬ 
cerdoti  et  medico,  ut  solet  fieri,  primus  ac¬ 
cubitus  praeparetur.44 

Primum  vero  in  concilio  Claromontensi  Innocentius 
II  papa  die  18  m.  Novembris  a.  1130  edixit,  deinde  in 
concilio  Remensi  die  18  m.  Octobris  a,  1131  atque  in 
concilio  Lateranensi  die  4  m.  Aprilis  a.  1139  (Mansi 
Coli.  Concil.  XXI.  437,  457,  526)  confirmavit  canonem 
hunc:  „Prava  autem  consuetudo,  prout  accepimus,  et 
detestabilis  inolevit,  quoniam  monachi  et  regulares 
canonici  post  susceptum  habitum  et  professio- 

nem  factam,  spreta  beatorum  Benedicti  et  Augustini 
regula,  leges  temporales  et  medicinam  gratia 
lucri  temporalis  addiscunt.  Avaritiae  nam¬ 
que  flammis  accensi  se  patronos  causarum  faciunt, 
et  cum  psalmodiae  et  hymnis  vacare  deberent,  gloriosae 
vocis  freti  munimine,  allegationum  suarum  varietate 
justum  et  injustum,  fas  nefasque  confundunt.  Attestan¬ 
tur  vero  imperiales  constitutiones,  absurdum,  imo  etiam 
opprobrium  esse  clericis,  si  peritos  se  velint  discepta¬ 
tionum  esse  forensium,  huiusmodi  temeratoribus  graviter 
feriendis.  —  Ipsi  quoque  canonici  et  monachi,  neglecta 
animarum  cura,  ordinis  sui  propositum  nullatenus 
attendentes,  pro  detestanda  pecunia  sanitatem  polli¬ 
centes,  humanorum  curatores  se  faciunt  corporum. 
Cumque  impudicus  oculus  impudici  cordis  sit 
nuncius,  illa  etiam,  de  quibus  loqui  erubescit 
honestas,  non  debet  religio  pertractare.  Ut  ergo 
ordo  monasticus  et  canonicus  deo  placens  in  sancto 
proposito  inviolabilis  conservetur,  ne  hoc  ulterius  prae¬ 
sumatur,  auctoritate  apostolica  interdicimus.  Episcopi 
autem,  abbates  et  priores,  tantae  enormitati  consentien¬ 
tes  et  non  corrigentes,  propriis  honoribus  spolientur. a 

Luce  clarius  ex  planis  huius  canonis  verbis  liquet, 
monachis  et  canonicis  regularibus  idcirco  studium  non 
artis  medicae  solum,  sed  juris  civilis  etiam  interdictum 
esse,  quod  quaestum  colere  pecuniamque  sibi  facere 
alienum  ab  eorum  vita  putabant  esse,  qui  ad  animos 
moderandos  destinati  erant.  Praeterea  de  sacerdotibus 
medicinam  factitantibus  accessit  etiam  sollicitudo  Iiaec^ 


i 


8 


haud  dubie  praegressis  observationibus  concitata,  ne  iis 
munere  illo  praeberentur  occasiones,  quibus  castitatis 
officium,  „impudico  oculo“  irritante,  plus  iusto  peri¬ 
clitaretur. 

Verisimile  autem  est,  Innocentium  II  papam  a  S. 
Bernhardo,  abbate  Claraevallensi,  viro  tum  summae 
auctoritatis  atque  amplitudinis,  ut  illam  conderet  legem, 
impulsum  esse.  Etenim  in  Opp.  S.  Bernhardi  ed.  Ma- 
billonius  I.  p.  67  et  69  reperiuntur  litterae  duae,  jam 
anle  annum  1130  compositae,  quae  eius  de  ea  re  sen¬ 
tentiam  aperte  demonstrant.  Benedictus  enim  monachus 
e  monasterio  Flaviacensi  profugus,  quum  in  monaste¬ 
rium  Claraevallense  receptus  esset,  idque  in  malam 
partem  Flaviacenses  accepissent,  Bernhardus  iis  rescri¬ 
psit  (ep.  67),  Benedictum  ideo  a  sese  susceptum  esse, 
quia,  de  fugae  causa  interrogatus,  hoc  responsum  de¬ 
disset:  ,, Abbas  meus  habebat  me  non  monachum,  sed 
medicum;  cogebat  servire,  imo  ipse  serviebat  per  me 
non  deo,  sed  saeculo,  quando,  ne  saecularium  malevo¬ 
lentiam  incurreret  principum,  mederi  me  compellebat 
etiam  tyrannis,  raptoribus,  excommunicatis;  quod  animae 
meae  periculum  cum  ei  nunc  privatim,  nunc  palam  sug¬ 
gessissem,  nec  profecissem,  quorumdam  tandem  sapien¬ 
tium  virorum  consilio  fretus,  fugio  meam  damnationem. “ 
Atque  quamvis  Flaviacenses  postea  negaverint,  Benedi¬ 
ctum  monachum  „suo  iussu  vel  assensu  in  medicinali 
arte  saecularibus  deservisse,“  imo  „non  compulsum 
obedientia,  sed  proprii  quaestus  cupiditate  ac  vagandi 
curiositate,  hac  illacque  artem  suam  venditantem  discu-* 

currisse“,  tamen  Bernhardus  monachum  restituere  Fla- 
viacensibus  recusavit. 

Forsitan  ad  promulgandum  illud  Innocentii  II.  inter¬ 
dictum  adiuverit  etiam  ea  consideratio,  medicum,  si 
aeger  acceptis  remediis  mortem  cum  vita  commutaverit, 
mali  eventus  auctorem  videri  posse.  Ac  tenemus  re 
vera  Clementis  III.  papae  (qui  ecclesiae  Romanae  prae¬ 
erat  ab  a.  1 1 87  ad  a.  1191)  epistolam,  qua  canonico 
cuidam,  cui  saepius  illud  malum  acciderat,  fidele  con¬ 
silium  dedit,  ne  maiores  sacerdotii  appeteret  dignitates. 
Neque  alienum  esse  videtur,  eas  literas  pontificias  ex 
collectione  decretalium  secunda  in  Augustini  Tarraco¬ 
nensis  Opp.  IV.  357  et  ex  Decret.  Gregor.  L.  I.  t.  14. 
c.  7.  integras  hoc  loco  inserere.  Scriptae  vero  his 
verbis  sunt: 

„CIemens  III.  R.  Coloniensi  canonico. a 

„Ad  aures  nostras,  te  significante,  pervenit,  quod 
quum  in  arte  physica  eruditus  existas,  pluribus  iuxta 
ipsius  artis  traditionem  medicinas  cum  diligentia  tri¬ 
buisti;  licet  pluries  in  contrarium  successerit,  et  quibus 
putabas  adhibere  medelam,  medicinis  perceptis  mortis 
periculum  incurrerunt.  Verum  quia,  sicut  asseris,  ad 
sacros  ordines  desideras  promoveri  et  super  eo  nos 
consulere  voluisti,  breviter  tibi  respondemus,  quod,  si 
super  praemissis  conscientia  tua  te  videtur  quomodo- 
libet  remordere,  ad  maiores  ordines  de  nostro  consilio 
non  ascendas. 

Hunc  R.  canonicum  Coloniensem,  cui  aegrotorum 
curationes  infeliciter  processerant,  eodem  loco  Clemens 

III.  papa  habuit,  quo  C.  sub  diaconum ,  qui  alio  modo 
mortem  puero  cuidam  invitus  intulerat.  In  Baluzii  enim 
Miscellaneis  ed.  Mansi  III.  386  et  ap.  Mansi  Coli.  Cone. 
XXII.  p.  572  alia  eius  pontificis  legitur  epistola,  in 
qua  episcopo  cuidam  scripsit  haec:  ^Inspectis  literis, 
quas  bonae  memoriae  Urbano,  praedecessori  nostro, 
misisti,  plane  cognovimus,  quod  perlator  C.  subdiaconus, 
dum  olim,  in  minore  aetate  positus,  cum  quodam  puero 
ludum  exercens,  iactu  lapidis  uteretur,  ipsum  puerum  non 
studiose,  sed  casualiter  vulneravit,  de  quo  vulnere  vix 
(an:  „puer“?)  fuit  cura  medicorum  (agentes)  infra  breve 
temporis  spatium,  sicut  credebatur,  plene  curatus.  Ta¬ 
men  elapso  anno  vulnus  fecit  postmodum  aperturam; 
sed  quia  medicus,  qui  fuit  adhibitus  ad  curandum  circa 

/  y  i 

ipsum,  negligentia  seu  ignorantia  vel  etiam  alia  culpa, 
minus  necessariam  sollicitudinem  creditur  habuisse :  puer 
occasione  ipsius  vulneris  exspiravit.  Respondentes  igi¬ 
tur  ad  haec,  fraternitati  tuae  mandamus,  quatenus 
eundem  (C.  subdiaconum)  in  minoribus  ordinibus  mi¬ 
nistrare  permittas,  ad  altaris  vero  officium  non 
accedat,  qui  occasionem  morti  ejusdem  pueri 
dedisse  videtur.“ 

Neque  vero  praetermitti  silentio  debet,  Alexandrum 
III  papam  (ab  a.  1159  ad  a.  1181)  in  concilio  Turo- 
nensi  die  19  m.  Maii  a.  1163  monachis  sacerdotibus¬ 
que  etiam  docendi  et  artem  medicinalem  et  jus  civile 
interdixisse  munus.  Haec  enim  in  huius  concilii  actis 
ap.  Mansi  Coli.  Cone.  XXI.  1179  leguntur:  „Ne  sub 
occasione  scientiae,  spirituales  viri  mundanis 

rursum  actionibus  involvantur,  et  in  interio¬ 
ribus  eo  ipso  deficiant,  ex  quo  se  aliis  putant 
in  exterioribus  providere,  de  praesentis  concilii 
assensu  huic  malo  obviantes,  statuimus,  ut  nullus  om¬ 
nino  post  votum  religionis,  post  factam  in  aliquo  religioso 
loco  professionem  ad  physicam  legesve  mundanas 
legendas  permittatur  exire.  Si  vero  exierit  et 
ad  claustrum  suum  infra  duorum  mensium  spatium  non 
redierit,  sicut  excommunicatus  ab  omnibus  evitetur,  et 
in  nulla  causa,  si  patrocinium  praestare  praesumpserit 
aut  tentaverit,  audiatur.  Reversus  autem  ad  claustrum, 
in  choro,  capitulo,  mensa  et  ceteris  ultimus  fratrum 
semper  existat,  et  totius  spem  promotionis  amittat.44 

Attamen  ex  hoc  quoque  canone  facile  intellexeris, 
haud  recte  de  medii  aevi  moribus  judicare  eos,  qui  ad 
vilia  negotia  a  sacerdotibus  avertenda  putant  constitu¬ 
tas  illas  leges  esse,  quas  id  solum  spectasse  mani¬ 
festum  est,  ut  viri  ecclesiastici  ex  mente  et  animo  toti 
munere  suscepto  religiose  fungerentur;  sicut  neque  no¬ 
stris  temporibus  sacerdotis  medicique  partes  quisquam 
facile  conjungere  posset.  — 

Inter  alias  mediae  aetatis  reprehensiones  haec  quo¬ 
que  ferri  per  omnium  ora  solet,  illo  tempore  super¬ 
stitione  ac  miraculorum  fide  corruptos  animos  esse.  Ne¬ 
que  immerito  quidem  viget  haec  opinio.  Refertae  sunt 
enim  illius  temporis  literae  miraculis  singularibus  insoli- 
tisque  aegrotorum  curationibus  per  sanctos  homines 
effectis,  Dummodo  nostra  aetas  altiore  prudentia  ius 
sibi  compara sset  illarum  dierum  errores  condemnandi 

ac  deridendi.  An  qui  nunc  sunt  homines  in  iisdem 
quin  etiam  maioribus  insulsitatibus  non  haerent?  Non 
dico  sanctorum  reliquias  tunicasque  adoratas;  pietas 
enim  religioque  conjuncta  cum  iis  est.  Quem  vero  prae¬ 
terit,  erysipelas  et  febres  intermittentes  aliosque  morbos 
per  vetulas  fatuas  ad  hodiernum  diem  apud  nos  quo¬ 
tidie  incantari?  Quis  non  audivit,  hoc  ipso  loco,  Bero- 
lini  inquam,  paucissimis  abhinc  annis  puellam  astutam 
singulis  diebus  fere  centenos  homines  mentita  medendi 
vi  lactasse  et  depeculatam  esse?  Nonne  mensae  sal¬ 
tantes  modo  omnium  paene  animos  perturbaverunt? 
Vidimus  ipsos  medicos  et  alios,  qui  eruditorum  speciem 

prae  se  ferunt,  viros  cum  feminis  puerisque  vultu  se- 

* 

vero  digitisque  protensis  in  idolorum  lapideorum  modum 
horis  amplius  assidere  mensis,  quumque  ipsi  mensam 
sede  movissent,  novae  cuidam  arcanaeque  naturae  legi 
astupere.  Imo  de  mortuis,  nec  scio  an  de  morbis 
curandis  quoque,  ad  mensas  ligneas,  ut  veteres  ad 
Apollinem,  referre  non  erubuerunt.  Sane  hic  Abdera. 
Nam  nostra  miracula  eo  magis  ridenda  sunt,  quia  nugis 
ineptiisque  annectuntur,  dum  ea,  quae  medio  aevo  mi¬ 
raculis  tributa  fides  est,  excusationis  aliquid  habet, 
propterea  quod  in  illis  innitebatur  hominibus,  qui  summa 
pietatis  et  sanctitatis  laude  florebant. 

Est  vero  historia  dignum,  S.  Bernhardum,  abbatem 
Claraevallensem  (f  1153),  quem  quidem  ipsum  caecos, 
surdos,  mutos,  claudos  sola  precatione  vel  crucis  signo 
facto  sexcenties  sanasse  refert  memoria  illius  aetatis, 
eo  asceticae  rerum  perceptionis  pervenisse,  ut  ordinis 

sui  socios  aegrotantes  sollicitaret,  ne  omnino  medicis 

'  '  •  I  V 

neve  medicamentis  uterentur.  Ita  enim  scripsit  fratri¬ 
bus  ecclesiae  S.  Anastasii  Romanae  ad  Tres -fontes 
(ep.  345,  Opp.  qd.  Mabillon  I.  p.  317):  „Ceterum  unum 
quidem  a  me  petiit  venerabilis  abbas  vester,  quod  mihi 
minime  bonum  videtur.  Creda  autem ,  quod  et  ego 
spiritum  dei  habeam  et  consilium  dei  in  hoc.  Scio 
equidem,  quod  in  regione  habitatis  infirma  et 
multis  aliqui  ex  vobis  laborant  infirmitatibus; 
sed  mementote,  quis  dixerit:  Libenter  gloriabor  in 
infirmitatibus  meis,  ut  inhabitet  in  me  virtus  Christi. 
Compatior  utique,  et  multum  ego  compatior  infirmitati 
corporum,  sed  timenda  multo  magis  ampliusque  ca¬ 
venda  infirmitas  animarum.  Propter  ea  minime  com¬ 
petit  religioni  vestrae  medicinas  quaerere 
corporales,  sed  nec  expedit  saluti.  Nam  de 
vilibus  quidem  herbis,  et  quae  pauperes  de¬ 
ceant,  interdum  aliquid  sumere  tolerabile  est 

i 

et  hoc  aliquando  fieri  solet.  At  vero  species 
emere,  quaerere  medicos,  accipere  potiones, 
religioni  indecens  est  et  contrarium  puritati, 
maximeque  ordinis  nostri  nec  puritati.  Haec 
omnia  gentes  inquirunt.44 

De  istius  praecepti  severitate  iam  Mabillonius  in 
Annalibus  Benedictin.  VI.  p.  352  non  potuit  a  se  im¬ 
petrare  quin  exclamaret:  „Haec  communem  mortalium 
captum  adeo  superant,  ut  homines  caelestes  fuisse 
oporteat,  qui  sic  se  gesserint.44  Nec  paullulo  errares, 
si  aut  ordinis  Cisterciensis,  quem  quidem  secutus 

S.  Bernhardus  est,  socios  crederes  crudelissimam  illam 
sententiam  vere  spectasse,  aut  prorsus  ceterorum  ordi¬ 
num  viros,  quum  praesertim  Benedictinos  sciamus  ab 
ordinis  sui  institutore  jussos  esse,  ut  fratres  valetudine 
affectos  diligenter  curarent. 

Atque  eo  minus  laici  vel  ipsi  principes  aspernabantur 
operam  medicorum.  Cuius  rei  tam  perspicuae  afferre 
argumenta  supervacaneum  profecto  esset,  nisi  ex  iis, 
quae  commemoraturus  sum,  exemplis  aliae  quaedam 
res  efficerentur.  Etenim  quum  illa,  de  quibus  supra 
scripsi  Innocentii  II.  et  Alexandri  III.  paparum  inter¬ 
dicta  artis  medicae  a  monachis  ac  sacerdotibus  et  di¬ 
scendae  et  docendae  rursus  a  tertiidecimi  saeculi  pon¬ 
tificibus  Romanis  constet  renovata  esse,  conjicere  qui¬ 
dem  licet,  eam  legem  perrumpi  solitam  esse;  sed  omnis 
eius  rei  tollitur  dubitatio,  si  Saxonis  Grammatici  (ed. 
Mulier  p.  956)  de  morte  Waldemari  I,  Daniae  regis 
(defuncti  a.  1182),  narrationem  respicimus.  Namque 
abbas  quidam,  „medicinae  professor",  in  ea  producitur, 
quamvis  id,  quod  suae  artis  tum  dedit  specimen,  secus 
ceciderit;  falsa  enim  prognosi  dicta,  laudem,  qua 
usque  eo  floruerat,  protinus  amisit.  „Eodem  tem¬ 
pore"  inquit  Saxo  „Joannes  quidam  religione 
abbas,  medicina  praesumptuosior  quam  peritior 
professor,  cuius  opi  plurimum  credebatur,  e 
Scania  accersitus  advenit.  Qui  morbo  parum  pru¬ 
denter  inspecto,  sospitatem  regi  constantius  quam 
verius  promittebat.  Quem  cum  cibo,  medicinali  arte 
confecto  reficiendum  curasset,  cunctis  cubiculo  eiectis, 

quietem  capere  iubet.  Eundem  paulo  post  sine  voce 
esse  compertum,  et  artuatim  sudore  suffusum  invenit, 
accuratius  operiri  praecepit,  laetum  id  profluvii  ge¬ 
nus  ac  salutare  testatus.  Cuius  promissum 
regis  obitus  secutus,  quam  parum  fidei  in  me¬ 
dicorum  opere  reponi  oporteat,  documento 
extitit.“ 

Multo  gravius  autem  fuit  opprobrium,  quod  medici 
Conradi  III,  Germaniae  regis  (f  a.  1152),  passi  sunt. 
Ille  abbas  enim  medicinae  professor  ignorantiae  tantum 
ignominiam  reportavit,  hi  vero,  quum  rex  vita  decede¬ 
ret,  in  terribilem  sunt  insimulationem  vocati,  eos  Ro¬ 
ger  i  i  Siciliae  regis,  inimicitias  cum  Conrado  III  geren¬ 
tis,  largitionibus  motos,  mortem  regi  de  industria  attu¬ 
lisse.  Ipse  Conradi  regis  frater  germanus,  Otto  episcopus 
Frisingensis  haec  memoriae  tradidit  in  Vita  Friderici  I 
L.  I.  c.  63:  „non  sine  suspicione  quorumdam, 
quos  ex  Italia  habuit,  medicorum,  quasi  ex  Ro~ 
gerii  Siculi  metu  submissorum,  morbo  corri¬ 
pitur,  sicque  tamen  tanto  non  fractus  infirmitatis  do¬ 
lore,  curiam  celebraturus  Babenberg  venit,  ubi  proxima 
a  capite  jejunii  sexta  feria,  id  est  XV.  Kal.  Martii,  vi¬ 
tam  finivit.” 

De  cetero  Italici  illi,  quibus  Conradus  III  usus  est, 
medici  sine  ulla  dubitatione  e  schola  Salernitana  exi¬ 
erant.  Cuius  scholae  laudes  iam  illo  tempore  perma¬ 
gnas  fuisse,  hoc  unum  indicium,  si  alia  deessent,  satis 
superque  demonstraret.  Atqui  servatum  nobis  est  car¬ 
men,  annis  1162—1164  in  aula  Reinaldi,  archiepiscopi 

Coloniensis,  compositum,  quod  summam,  qua  schola  Sa¬ 
lernitana  tum  temporis  valuerit,  auctoritatem  diserte 
ostentat.  Neque  in  vituperationem  me  puto  venturum 
esse,  propterea  quod  eos  versus,  quos  Jacobus  Grimm 
ih  „Gedichte  des  Mittelalters  auf  Koenig  Friedrich  I 
den  Staufer“  p.  201  in  lucem  edidit,  hic  denuo  exscri¬ 
bam.  Sunt  vero  hi: 

Archipoeta. 

En  habeo  versus,  te  praecipiente  reversus; 
sit  (tibi)  frons  leta,  versus  recitante  poeta. 

Laudibus  eternum,  nullus  negat  esse  Salernum, 
illuc  pro  morbis  totus  circumfluit  orbis. 

Nec  debet  sperni,  fateor,  doctrina  Salerni, 
quamvis  exosa  michi  sit  gens  illa  dolosa. 

I  Quid  sim  passus  ibi,  nequit  ex  toto  modo,  scribi. 

Jam  febre  vexatus  nimioque  dolore  gravatus 
hic  infirmabar,  quod  vivere  posse  negabar, 
et  michi  dicebant  medici,  qui  signa  videbant: 

„Ecce  poeta  peris,  non  vives,  sed  morieris.** 

Sed  febrem  tandem  medicina  fugavit  eandem. 

Nostri  languoris  testis  tibi  sit  color  oris, 
in  vultu  pallor  apparet  adhuc,  nisi  fallor. 

Dum  sapiens  fieri  cupio  medicusque  videri, 
insipiens  factus  sum,  mendicare  coactus. 

Nunc  mendicorum  socius  sum,  non  medicorum, 
nudus  et  incultus,  cunctis  appareo  stultus, 
pro  vili  panno  sum  vilis  parque  tyranno; 
nec  me  nudavit  ludus  neque  fur  spoliavit, 
pro  solo  victu  sic  sum  spoliatus  amictu, 
pro  victu  vestes  consumpsi,  dii  michi  testes,  cet. 

Sed  de  Salerno  hactenus.  Gaudeo  autem,  quod  de 
Monspeliensi  schola  medicinali  mihi  liceat  aliquid 
novi  afferre.  Quum  Astrucius  enim  (cuius  quidem  li¬ 
brum:  Histoire  de  la  faculte  de  medicine  de  Montpellier 
Par.  1767  adire  non  licuit),  referente  Haesero  (Lehr- 
buch  der  Geschichte  der  Medicin  1853  p.  902),  primam 

scholae  Monspeliensis  mentionem  doceat  in  annum  1 1 53 
incidere,  non  ingrata  scientiae  amplificatio  videtur  esse, 
quod  ex  Adelberti  II  archiepiscopi  Moguntini  (qui  eam 
ecclesiam  ab  anno  1138  ad  a.  1141  regebat)  vita,  in¬ 
edita  quidem  adhuc  sed  in  proximo  Monumentorum 
Germaniae  historicorum  volumine  proditura,  eandem 
scholam  comperimus  iam  viginti  ferme  annis  antea  flo¬ 
ruisse.  Quam  quidem  notitiam  debeo  Rogero  Wilmans 

i 

V.  Cl. ,  monumentorum  Germaniae  historicorum  socio, 
qui  de  ea  re  liberaliter  ad  me  perscripsit  haec:  „Vita 
Adelberti,  quam  Bethmannus  in  saeculi  XII  codice  bi¬ 
bliothecae  Burgundicae  invenit,  ab  An selm o  (praeposito 
ut  videtur  ecclesiae  S.  Mariae  ad  gradus  Moguntinae 
ab  anno  1124  ad  a.  1151)  circiter  anno  1150  versibus 
composita  est.  De  Germanicis  quidem  rebus  haud  mul¬ 
tum  ex  ea  discimus,  sed  eo  magis  ad  illustrandam  lite- 
rarum  historiam  valent  ea,  quae  ibi  de  itineribus  Adel¬ 
berti  inveniuntur.  Qui  enim  quum  Hildeshemium,  Remos, 
Parisios,  Montempessulanum  studiorum  causa  adiret, 
ipsum  Anselmum  habuisse  comitem  videtur,  ut  is  quae 
memoriae  tradidit,  ea  ipse  vidisse  existimandus  sit. 
Proponit  autem  de  artis  medicinalis  studiis  Montispessu- 
lani  exercitis  versus  fere  viginti  eosque  iucundos,  ex 
quibus  viros  doctos  intelligimus  ibi  naturae  leges  vires¬ 
que  salutares  explanasse;  quamquam,  singulis  qui  Re¬ 
mis  quidem  ac  Parisiis  studia  rexerunt  nominatim  indi¬ 
catis,  Monspeliensium  praeceptorum  nomina  reticuit  An- 
selmus.  Quae  quum  ita  sint,  hoc  pro  certo  affirmandum 
est,  iam  anno  1137,  quo  quidem  anno  Adelbertus  Mon-* 

iispessulani  studia  colebat,  justam  ibi  scholam  medici-- 
nalem  fuisse.^ 

Non  videtur  esse  a  proposita  ratione  diversum,  si  me¬ 
dicum  quemdam  saeculi  XII  commemoramus,  cuius  acta 
medicinalia  quidem  in  tenebris  iacent,  qui  tamen  ideo  ani¬ 
mum  nostrum  in  se  convertit,  quod  ex  ea,  quae  de 
Joanne  presbytero  et  rege  prodita  est,  memoria,  mea 
quidem  opinione,  versutissime  fructum  ceperit,  ipsumque 
Alexandrum  III  papam  impudenter  deluserit.  Notum 
est  enim,  primum  anno  1145,  quum  altera  expeditio 
Hierosolymitana  pararetur,  de  presbytero  illo  fabuloso 
famam  in  Europam  allatam  esse,  nec  parvam  eidem 
fabulae  apud  Occidentales  perdiu  fuisse  fidem.  Anno 

i 

autem  1177  in  ipsis  sollemnibus  pacis,  inter  Frideri- 
cum  I  imperatorem  et  Alexandrum  III  papam  Venetiis 
restitutae,  Philippus  quidam  medicus  eo  audaciae  pro¬ 
cessit,  ut  pontifici  Romano  persuaderet,  sese  in  Joannis 
presbyteri,  Indorum  regis,  provinciis  fuisse,  ibique  de 

t 

eius  in  ecclesiam  Romanam  studio  certiorem  factum 
esse;  tantamque  mendaciis  suis  fidem  attulit,  ut  Alexan¬ 
der  papa  non  literas  solum  ad  Joannem  illum  daret, 
(ap.  Benedictum  Petroburg.  1178,  Mansi  Coli.  Cone. 
XXI.  907  cet.)  sed  etiam  ipsum  Philippum  „legatum 
a  laterea,  nimirum  idoneo  viatico  instructum,  ad  eun¬ 
dem  mitteret.  Qua  de  re  ut  lectores  suo  iudicio  utan~ 
tur,  ex  ipsis  papae  literis,  in  quibus  omnia  integritatis 
signa  insunt,  capita  ista  hoc  loco  ponenda  duximus: 

„Alexander  episcopus,  servus  servorum  dei,  ca¬ 
rissimo  in  Christo  filio,  Joanni,  illustri  et  magnifico 

Indorum  regi,  salutem  et  apostolicam  benedictionem.  — 
Audieramus  iam  pridem  referentibus  multis  et  in  fama 
communi,  quomodo,  cum  sis  Christianum  nomen  pro¬ 
fessus,  piis  velis  operibus  indesinenter  intercedere. 
Sed  et  dilectus  filius,  magister  Philippus  medicus 
et  familiaris  noster,  qui  de  intentione  pia  et 
proposito  tuo  cum  magnis  et  honorabilibus 
viris  regni  tui  se  in  partibus  illis  verbum  ha¬ 
buisse  proponit,  sicut  vir  providus  et  discretus, 
circumspectus  et  prudens,  constanter  nobis  et  sollicite 
retulit,  se  manifestius  ab  his  audisse,  quod  tuae  volun¬ 
tatis  sit  et  propositi,  catholica  et  apostolica  erudiri 
disciplina;  et  ad  hoc  firmiter  intendas,  ut  tu  et  terra 
tuae  sublimitati  commissa  nihil  unquam  videamini  in 
fide  vestra  tenere,  quod  a  doctrina  sedis  apostolicae 
dissentiat  modo  quolibet  vel  discedat.  —  Illud  autem 
nihilominus  ad  commendationem  tuae  virtutis  accedit, 
quod,  sicut  prudens  magister  Philippus  se  a  tuis  as¬ 
serit  audisse,  cuperes  habere  ecclesiam  in  Urbe  et 
altare  aliquod,  ubi  viri  prudentes  de  regno  tuo  manere 
possent  et  apostolica  plenius  instrui  disciplina.  —  Licet 
autem  grave  nimis  videatur  ad  praesentiam  tuam  inter 
tot  labores  et  varia  itineris  et  locorum  discrimina  quem¬ 
libet  a  nostro  latere  destinare,  tamen  praefatum  Phi¬ 
lippum  medicum  et  familiarem  nostrum  ad  tuam  magni¬ 
tudinem  mittimus.  —  Rogamus  itaque  excellentiam 
regiam,  quatinus  eundem  Philippum,  a  nostro  latere  de¬ 
stinatum,  debita  benignitate  recipias  et  reverenter  et 
devote  pertractes.  Et  si  tuae  voluntatis  est,  ut  era- 

diaris  apostolica  disciplina,  super  his,  quae  idem  Phi¬ 
lippus  ex  nostra  tibi  parte  proponet,  ipsum  diligenter 
audias;  et  personas  honestas,  et  literas  tuo  sigillo  si¬ 
gillatas,,  quibus  propositum  et  voluntatem  tuam  possi¬ 
mus  plene  cognoscere,  ad  nos  cum  ipso  transmittatis.  — 
Datum  Venetiis  in  Rivo-alto,  quinto  Kalendas  Octobris. “  — 


Chirurgiam  saeculo  duodecimo  in  summa  esse  in¬ 
felicitate  versatam,  argumenta  haud  multa  quidem,  sed 
eo  grandiora  in  promptu  sunt.  Ex  quibus  sufficiat  duo 
afferre,  quae  sunt  ad  rem  in  luce  collocandam  aptissima; 
propterea  quod,  quum  ipsos  doceant  praestantissimos 
principes,  si  iis  accidit,  ut  chirurgorum  opis  indigerent, 
ad  manifestum  fere  mortis  periculum  adductos  esse,  fa¬ 
cillime  effici  ex  iis  potest,  homo  vulgaris  praesidium 
chirurgiae  desiderans  quanta  fuerit  miseria  praeditus. 

Dedo  enim  II  marchio  Lusatiae  anno  1190  ab  Hen- 
rico  VI  Romanorum  rege,  in  Italiam  profecturo,  ipsum 
comitari  iussus  est.  Marchio  autem,  qui  propter  cras¬ 
situdinem  corporis  extimescebat  et  itineris  incommoda 
et  aeris  calidi  varietates,  neque  vero  regiae  ob¬ 
sistere  voluntati  potuit,  infaustum  cepit  consilium  artis 
medicae  contra  obesitatem  suam  invocandae.  Nec  de¬ 
fuit  petenti  ars.  Repertus  enim  est  medicus  (cuius  qui¬ 
dem  nomen  ingrata  rerum  gestarum  memoria  posteri¬ 
tati  non  prodidit),  qui  quam  celerrime  marchionem 
pinguitudine  liberavit.  Namque  incisura  abdominis  facta, 
adipem  odiosum  iamiamque  amolitus  est!  Quid  conse- 

cutum  sit,  haud  difficile  cogitari  poterit.  Paullo  enim 
post  factam  operationem  marchio  die  16.  m.  Augusti 
extremum  vitae  spiritum  edidit. 

Non  fabellam  tradidi.  Sic  enim  distincte  scriptum 
est  in  chronico  Montis  sereni  ed.  Eckstein  p.  53  ad 

annum  1190:  „Heinricus  rex,  ducendae  uxoris  causa 

*  ' 

ad  partes  Apuliae  profecturus,  Dedonem  orientalem  mar- 
chionem  secum  voluit  proficisci.  Qui  itineris  illius  aspe¬ 
ritatem  et  aeris  qualitatem  corpori  suo,  quia  crassus 
erat,  contrariam  sciens,  pro  tollenda  intestinorum  arvina 
medico  adhibito,  ventris  incisione  mortuus  est  XVII  kaL 
Septembris  et  in  ecclesia  Cillensi,  quam  ipse  fundave¬ 
rat,  est  sepultus.  Continet  autem  scriptura,  quae  anni¬ 
versarium  eius  repraesentat,  quod  oblatus  sit  pro  eo 
mansus  unus  beato  Petro  in  sereno  monte. “ 

Jam  Sprengelius,  qui  in  suis  opusculis  academicis, 
a  Julio  Rosenbaum  Lipsiae  et  Viennae  a.  1844  editis, 
de  illa  infelici  curatione  chirurgica  mentionem  facit, 
recte  ibidem  annotat,  scriptorem  chronici  montis  sereni 
in  errore  versari,  quod  Henricum  VI  Romanorum  regem 
referat  anno  1190  uxoris  ducendae  causa  in  Apuliam 
profectum  esse.  Apud  omnes  enim  pervulgatum  esse, 
Henrici  VI  et  Constantiae,  Rogerii  I  Siciliae  regis  filiae, 
nuptias  iam  anno  1186  d.  27  m.  Januarii  Mediolani  esse 
in  ecclesia  S.  Ambrosii  celebratas,  expeditionique  Itali¬ 
cae  anni  1190  alias  subfuisse  causas.  Etenim  Willel- 
mus  II  rex  Siciliae,  liberis  ex  uxore  Johanna,  Hen¬ 
rici  II  Angliae  regis  filia,  non  susceptis,  quum  die  17 
m.  Novembris  a.  1189  Panormi  supremum  diem  obiisset5 

Siculi,  neglecto  iureiurando,  quod  quatuor  ante  annis  et 
Constantiae  et  Henrico  dederant,  ad  Tancredum  Rogerii, 
fratris  Constantiae,  filium  nothum  summam  rerum  de¬ 
tulerunt.  Quamobrem  postquam  Henricus  Testa,  ab 
Henrico  VI  rege  ineunte  anno  1190  in  Italiam  missus, 
Apulia  potiri  nequidquam  periclitatus  est,  ipse  rex  arma 
ad  recuperandum  regnum  capienda  putavit. 

Sed  remoto  chronici  montis  sereni  additamento  illo 
commentitio,  nihil  est,  quod  illi  narrationi  fidem  abro¬ 
gemus.  Quae  enim  supra  ex  ea  leguntur  verba  haec: 
„Continet  autem  scriptura,  quae  anniversarium  eius  re¬ 
praesentat44  cet.,  scriptorem  abunde  demonstrant  certa 
temporibusque  illis  aequali  relatione  usum  esse. 

Dum  vero  obstupescimus  de  admirabili  illius  me¬ 
dici  sive  audacia  sive  simplicitate,  is  qui  infra  expone¬ 
tur  casus  commiserari  nos  iubet  tempora,  quibus  ipso¬ 
rum  principum  medici  ne  simplicem  membrorum  ampu¬ 
tationem  quidem  perficere  scibant. 

Nemo  est,  qui  captivitatem  ignoret  Richardi,  An- 
glorum  regis,  ab  historicis  poetisque  iterum  atque  iterum 
descriptam  et  cantatam.  Saepenumero  enim  quum  rex 
ipsum  Henricum  YI  imperatorem  et  Leopoldum  V  Au- 
striae  ducem  tum  in  itinere  Hierosolymitano  tum  in 
Palaestina  inimicitiis  lacessiisset,  sub  alieno  nomine 
Hierosolyma  revertens  die  21  m.  Decembris  a.  1192 
prope  Vindobonam  a  Leopoldo  duce  captus  in  arcemque 
Durenstein  ad  Danubium  conclusus  est.  Non  propositum 
nobis  est,  hoc  loco  commemorare,  quomodo  evenerit, 
ut  Richardus  rex  tandem  d,  4  m.  Februarii  anni  1194  ab 


23 


Henrico  imperatore  e  custodia  dimitteretur.  Hoc  vero 
annotare  debemus,  Richardum  regem  ad  redimendam 
libertatem  Leopoldo  duci  viginti  milia  marcarum  argenti 
promittere  eiusque  rei  obsides  septem  relinquere  co- 

*  -Y"  i 

actum  esse.  Qui  obsides  enim  nisi  fuissent,  eventum 
illud,  de  quo  hic  agendum  est  cuiusque  ipsi  testes  ocu¬ 
lati  erant,  cognitum  fere  omnino  non  haberemus. 

Compertum  quidem  nobis  est  ex  patriis  chronicis, 
Leopoldurn  ducem  die  26  m.  Decembris  a.  1194  lapsu 
equi  quum  fracturam  cruris  accepisset,  amputatione  facta 

iam  die  31  m.  Decembris  e  vita  egressum  esse.  Neque 

vero  ex  iis  rem  accuratius  cognoscimus.  Plenissima 
enim,  quae  in  Ansberti  historia  de  expeditione  Friderici 
imperatoris  ed.  Dobrowsky  (Pragae  1827)  p.  122  con¬ 
tinetur  narratio  haec  est:  „Dux  —  dum  in  nativitate  do¬ 
mini  (25  Dec.)  in  castro  Graze  festum  ageret  et  cele¬ 
brem  solempnitatem  haberet,  sequenti  die  solempnitatis 
(26  Dec.)  equum  durioris  cervicis  ascendens,  obducta 
glacie  parva  nive,  circumductus,  in  quo  sedebat,  ceci¬ 
dit,  et  licet  in  variis  militiae  casibus  miles  exercitatis¬ 
simus  fuerit,  hic  tamen  infortunatum  casum  non  evasit, 
quin  crus  per  medium  rumperetur,  ita  quod  os  et  caro 
rumperetur.  Unde  cum  nullis  medicorum  experimentis 
pars  illa  corpori  potuit  consolidari,  eius  gravi  urgente 
dolore  et  instantissima  petitione  cogente,  pes  amputa¬ 
tur.  Cum  itaque  fati  inevitabilem  necessitatem  instare 
sensit,  —  intime  compunctus  obiit  III  (rectius  II)  Ka~ 
lend.  Januarii  (31  Dec.)  anno  1194.  Filius  autem  suus 
F(ridericus),  qui  ei  successit  in  Austria,  sicut  nobilis 

haeres  patris,  sicut  etiam  ammonitus  a  patre  attentius 
fuit,  obsides  detentos  abire  permisit  et  pecuniam, 
quam  de  rege  Angliae  acceperat,  vel  quam  adhuc  ha¬ 
bebat  vel  quae  adhuc  solvenda  erat,  remisit.^  (Cf.  Con¬ 
tinuat.  Cremifan.  1195  ap.  Pertz  Mon.  Germ.  hist.  Script. 
IX.  548). 

At  isti  obsides  in  Angliam  reversi,  quod  ipsi 
viderant,  spectaculum  miserrimum  Richardo  regi  ube¬ 
rius  retulerunt.  Sic  enim  est  in  Guilelmi  Neubrigensis 
historia  ed.  Hearnius  (Oxonii  1719)  p.  513:  „Anno  a 
partu  Virginis  1195  ingresso,  illustri  Anglorum  regi 
post  gravium  experimenta  malorum  favor  capit  arridere 
divinus.  Cum  enim  plus  quamvifinti  marcarum  milia 
praeparasset,  duci  Austriae  cum  multo  periculo  mature 
transmittenda,  illi,  quos  eidem  duci  pro  satis¬ 
factione  summae  exactae  obsides  dederat,  re¬ 
pente  affuere,  habentes  mei  et  lac  sub  lingua  sua: 
hostem  scilicet  immanissimum  divini  pondere  iudicii  ob¬ 
rutum  nunciantes  et  pro  fide  nuncii  se  ipsos  cum  gau¬ 
dio  ostentantes.  Referebant  autem  cet.  —  (Dux),  de 
insignis  captivi  quasi  manubiis  inclytus,  convocatis  no¬ 
bilibus  terrae,  Dominici  natalis  solemnitatem  (25  Dec. 
a.  1194)  in  multa  ostentatione  et  gloria  celebrare  vo¬ 
luit.  Et  die  quidem  primo  gloriosus  effulsit;  in  crastino 
vero  (26  Dec.)  gloriam  deo  dedit.  Cum  enim  in  na- 

tali  beati  Stephani  (26  Dec.)  iam  pransus  exisset,  ut  in 
campo  cum  suis  militibus  luderet,  forte  equus  eius  de¬ 
cidens  sessorem  quoque  dejecit,  pedemque  eius  ita  com- 

minuit,  ut  ossa  hinc  inde  confracta,  rupta  cute,  exterius 
prominerent.  Acciti  mox  medici  tantae  laesionis 
curandae  sollicitudinem  habuere  atque  adhi¬ 
buere,  quae  expedire  credebant.  In  crastino 
vero  (27  Dec.)  pes  ita  deni  gratus  apparuit,  ut 
a  medicis  incidendus  decerneretur.  Quod  cum 
ipse  prae  vitae  amore  fieri  postularet,  non  est 
inventus  vel  medicus,  vel  familiaris,  vel  filius, 
qui  hoc  patraret.  Tandem  accitus  cubicularius 
eius,  atque  ad  hoc  coactus,  dum  ipse  dux  do¬ 
labram  manu  propria  tibiae  apponeret  (!), 
malleo  vibrato  vix  trina  percussione  pedem 
eius  abscidit.  Medici  vero,  appositis  medica¬ 
minibus,  cum  eum  in  crastino  (28  Dec.)  visi¬ 
tarent,  signis  haud  ambiguis  mortem  esse  in 
ianuis  cognoscentes,  vultu  et  voce  dixerunt: 
Dispone  domui  tuae,  quia  morieris  tu  et  non 
vives.  Desperans  igitur,  accitis  episcopis,  qui  ad  so- 
lemnitatem  invitati  venerant,  in  conspectu  optimatum  a 
vinculo  anathematis,  quo  eum  Romanus  innodaverat 
pontifex  petiit  relaxari,  —  absolutionis  munus  prome¬ 
ruit,  moxque  obsides  regis  Anglorum  liberari  praecepit. 
Verum  cum  post  modicum,  ingravescente  molestia,  ex- 
pirasset  cet.  (Cf.  Rogerium  de  Hoveden  1195  ap.  Sa- 
vile  Rerum  Anglicarum  Scriptores  p.  426). 

Nostram  sane  aetatem,  qua  vel  pauperrimis  praesto 
artificiosa  chirurgorum  manus  est  omnisque  in  opera¬ 
tionibus  patiendis  dolor  chloroformii  aetherisve  ope 
averti  potest,  si  cum  temporibus  illis  conferimus,  qui- 

bus  princeps  potentissimus  in  tanta  curationis  crueniae 
atrocitate  dolabram  tenere  sua  manu  coactus  erat,  aliis 
quidem  delegamus  huius  temporis  hominum  lugere  effe¬ 
minationem  laudibusque  medii  aevi  robur  efferre,  nos 
vero  non  possumus  quin  nostrorum  dierum  et  humani¬ 
tate  et  perfectiore  arte  chirurgica  admodum  laetemur. 
Attamen  contra  illius  apud  Guilielmum  Neubrigensem  et 
Rogeruih  Hovedensem  narrationis  fidem  poteris  dicere, 
obsides  ad  augendam  Richardi  regis  voluptatem  inimici 
acerbitates  de  industria  exasperasse.  Ad  quae  vero 
respondendum  est,  relationem  illam,  quum  per  ceteras 
partes  patriis  relationibus  omnino  confirmetur,  in  illis 
propriis  quoque  rebus  non  vanam  haberi  necesse  esse; 
praelereaque  obsides  illos,  etiamsi  de  ipso  Leopoldo 
quidem  rei  actae  modum  excessissent,  eas  tamen  ex¬ 
cogitare  res  nequivisse,  quae  non  idoneae  suis  tempo¬ 
ribus  neque  aetatis  illius  arti  chirurgicae  consentaneae 
fuissent,  ut,  quoque  modo  sese  res  habeat,  sincera 
nihilominus  illius  chirurgiae  imago  ex  illa  memoria  in- 
telligatur.  — 

Aptissime  hoc  loco  de  singulari  quadam  mortuo¬ 
rum,  quos  transvehi  longa  via  necesse  erat,  tractan¬ 
dorum  ratione  illis  temporibus  usitata  videntur  quaedam 
addenda  esse.  Licet  enim  haec  mortuorum  corporum 
curatio  non  plane  ad  artem  medicam  neque  chirurgicam 
pertineat,  quandam  tamen  rationem  ad  eam  habet,  utque 
hic  attingatur  aeque  digna  est,  ac  pollinctura  mortuorum 
apud  veteres  Aegyptios  factitata  in  universalibus  artis 
medicae  historiis  perstringi  solet.  Hoc  enim  in  more 

medii  aevi  positum  erat,  ut  mortuos  illos,  quo  facilius 
ab  ossibus  viscera  secernerentur,  in  aqua  decoquerent, 
carneque  et  intestinis  quo  loco  decesserant  sepultis, 
sola  ossa  in  patriam  perferrent.  Atque  eo  libentius  de 
hac  consuetudine  hic  commemoramus,  quod  ea  ansam 
nobis  praebet  ad  pestilentiae  anni  1167  perniciosissimae 
mentionem  faciendam. 

I 

Satis  notum  enim  est  historiae  medii  aevi  peritis, 
Fridericum  I,  imperatorem  anno  1167,  quum  Christianus, 
archiepiscopus  Moguntinus,  et  Reinaldus,  archiepiscopus 
Coloniensis,  die  29  m.  Maii  prope  Tusculum  victoriam 
splendidissimam  de  Romanis  reportassent,  mense  Julio 
Romam  adiisse,  ibique  exercitum  numerosissimum  con¬ 
gregatum  esse.  Res  prosperrime  imperatori  succedere 
videbatur.  Alexander  III  enim  papa,  timore  perculsus, 
Roma  relicta  Beneventum  versus  profugerat,  iamque  die 
1  m.  Augusti  Paschalis  III.  antipapa  Friderico  impera¬ 
tori  et  eius  conjugi  Beatrici  in  ecclesia  b.  Petri  diade¬ 
mata  imposuit.  Tum  subito  pernicies  tanta  Germanos 
die  2  m.  August  invasit,  ut  spatio  dierum  septem  ma¬ 
xima  exercitus  pars  morte  periret.  Omnes  fere  illius 
temporis  historiae  referunt  de  atroci  hoc  tot  milium 
hominum  interitu.  Digna  hic  memoratu  autem  videntur 
ea,  quae  Henricus  Berchtolgadensis  in  historia  calami¬ 
tatum  Salzburgensis  ecclesiae  ap.  Pez  Thesaur.  II.  III. 
p.  211.  sic  scripsit  de  hac  re:  „Illico  pestilentia  sub¬ 
secuta  iram  domini  ulta  est  Nam  de  terra  vaporet 
nebula  consurgens  quasi  contagione  exercitum  per¬ 
cussit,  tantaque  plaga  in  populo  facta  est,  ut  antequam  ad 

summitatem  clivi,  ubi  lapidibus  tota  via  constrata  vide¬ 
tur,  pervenirent,  centum  vel  amplius  milites  subito  mor¬ 
tui  jacerent;  deinde  clades  universam  multitudinem  per¬ 
vagata  ultra  mille  milites  prostraverit,  quamquam  non 
tam  multitudo  morientium,  quam  horror  subito  cor¬ 
ruentium  stuporem  fecerit.  Nam  ubi,  castris  positis, 
una  societas  centum  ferme  loricatorum  militum  simul 
discumbebant  in  tentoriis,  qui  circa  imperatorem  proximi 
et  in  processione  primi  esse  ante  illum  solebant,  cum 
omnia  tentoria  sublata  essent  et  rex  in  equo  sedens 
miraretur  tarditatem  illorum,  eo  quod  nullum  videret  se 
movere  de  tanta  societate,  misit  ad  requirendum,  quid¬ 
nam  hoc  esset.  Venit  nuncius,  invenitque  equos  ad 
stipites  ligatos  totamque  suppellectilem,  sicut  sero  fuerat 
composita,  iacentem  et  tam  milites  quam  servien¬ 
tes  exanimes  factos.  Timore  percussi  omnes  et 
perterriti  fugiebant  mortem  nec  evadere  potuerunt. 
Euntes  quippe  cadebant  repente  de  equis;  alii 
adhuc  stantes  in  terra,  cum  ascendere  equos 
vellent  sani,  subito  ruebant  a  tergo  deorsum 
mortui.“  Godefridus  monachus  ad  1167  (ap.  Freher- 
Struve  Germ.  Rer.  Scr.  I.)  tradit  haec:  „Occubuit  tanta 
episcoporum,  abbatum ,  principum,  militum  et  diversae 
conditionis  virorum  multitudo,  ut  numerum  paene  excede¬ 
ret;  paucissimi  enim  de  exercitu  imperatoris  redierunt.^ 
Causa  perniciosissimae  illius  pestis  sine  dubio  in 
ardoribus  solis  et  in  coeli  gravitate  fuit.  Nam  iit  poe¬ 
nam  divinitus  immissam,  quam  auctores  Friderico  ad¬ 
versarii  cognosci  ex  illa  strage  voluerunt,  praetermitta- 

mus,  plurimi  earum  rerum  auctores  consentiunt,  ex 
fervore  permagno  nebulaque  quadam  coortam  eam  esse. 
Ita  enim  refert  Godefridus  monachus  1167,  fuisse  „cla- 
dem  et  pestilentiam  Romanis  finibus  semper 
amicam“;  in  Chronico  S.  Petri  Erford.  ap.  Menckenium 
III  ad  annum  1166  invenimus  „nebulam  quandam 
pestilentem  et  foetidam44;  in  Chronico  Luneber- 
gensi  ap.  Eccardum  I.  p.  1392:  „Dit  gescha  in  den 
Ouste  (m.  Augusto),  also  de  Lude  van  deme 
Lande  van  der  heten  Sun n en  allermeist  sek 
w  er  det44;  Chronographus  Siloensis  1167  affirmat,  ex¬ 
stitisse  „aestum  intolerabilem,  nebulosam  et 
pestilentem  auram44;  in  Tolosani  quoque  chronico 
1167  ap.  Mittarelli  Access.  Favent.  60  sic  scriptum  est: 
„Cu netis  de  exercitu  ex  quadam  nebula,  quae 
dicitur  apud  Romam:  omnes  basabof?)  infe¬ 
ctis.44  Memoranda  autem  sunt  haec  quoque  Ottonis 
Morenae  verba  ap.  Muratori  Rer.  Ital.  Scr.  VL  1152: 

„die  mercurii  proxima  (2  Aug.)  cum  maxima 

\ 

coeli  serenitas  esset,  statim  quasi  in  ictu  oculi 
mirabiliter  pluere  coepit;  deinde  post  aquam 
serenitas  magna  et  clara  nimis  facta  est;  sta¬ 
tim  que  infirmitas  super  imperatoris  exercitum 
talis  excrevit44  cet.  ^ 

De  decursu  huius  morbi  epidemici,  praeter  illam 
necandi  festinantiam,  nisi  perpauca  nescimus.  Attamen 
illud  exploratum  habemus,  non  universos,  in  quos  in™ 
gruerat  morbus,  succubuisse;  quamvis,  quibus  ut  effu¬ 
gerent  mortem  contigit,  eos  constet  brevi  tempore 

pristinam  valetudinem  minime  recuperavisse.  Memoriae 
enim  tradidit  is,  quem  supra  commemoravi,  Otto  Mo- 
rena  1.  1.  haec:  „Imperator  videns  gentem  suam  cor¬ 
ruere,  versus  Tusciam  ire  coepit.  Sed  tamen  antequam 
Lombardiam  attingeret,  plures  duobus  millibus  ex  his, 
qui  secum  fuerant,  ipso  itinere  gladio  solummodo  dei 
persierunt.  Hi  autem,  qui  tunc  mortem  vincere 

i 

potuerunt,  omnes  infirmati  usque  ad  necem, 
tandem  tonso  capite  vix  evadere  potuerunt; 
sed  tamen  qui  evaserunt,  per  totajn  hyemem 
omni  colore  perdito  passi  sunt.“  —  Postremo  id 
quoque  addendum  videtur  esse,  quod  in  uno  chronico 
S.  Petri  Erford.  1.  1.  reperimus,  morbum  illum  homines 
„migro  (an  nigro?)  quodam  charactere  inter  sca¬ 
pulas  apparente  examinasse.^ 

Jam  ad  eam  mortuorum  tractationem,  cuius  supra 
facta  mentio  est,  redeamus.  In  hac  enim  prope  Romam 
clade  exercitus  Germanici  singularis  cadaverum  illo  modo 
curandorum  occasio  data  erat.  Diserte  narrat  Anonymus 
Wbingartensis  ap.  Hess  Monum.  Guelf.  p.  46,  principum 
et  episcoporum,  qui  ibi  decesserant,  „ossa,  carnibus 
per  excoctionem  consumtis,  ad  propria  reducta 
esse.tt  Similia  leguntur  in  Chronica  de  Mailro-s  ap.  Feli 
Rer.  Angi.  Scr.  ^  ITO:  „Coloniensis  electus  ex¬ 
stinctus  est,  et  ut  ossa  a  carnibus  disiunge- 
rentur  etColoniam  deferrentur,  totus  in  aquam 
coctus  est.tt  Neque  repugnant  ea,  quae  in  Chronico 
Siloensi  1167  reperis:  „Daniel  Pragensis  episco¬ 
pus  ibidem  mortuus  est,  cuius  carnes  ibi  re- 

conditae,  sed  ossa  sunt  Pragam  delata. “  Alio 
quidem  neque  tamen  omnino  discrepante  modo  rem  ex¬ 
ponit  Henricus  Berchtolgadensis  in  historia  calamitatum 
Salzburgensis  ecclesiae  p.  212,  simul  terribilem  illius 
prope  Romam  calamitatis  imaginem  deformans  verbis  his: 
„Cum  tanta  esset  strages  in  exercitu,  multique  amicos 
suos  mortuos  relinquere  in  terra  hostili  erubescerent, 
cadavera  eorum  coquere  et  sale  aspergere  ac 
sic  secum  ad  terram  patrum  suorum  reducere 
cogitabant.  Cumque  frater  quidam  fratrem  co¬ 
queret,  alter  pro  caldario  misit  summopere  ro¬ 
gando,  ut  sibi  mitteretur  ad  opus  simile  ne¬ 
cessarium,  respondit  ille:  „„fieri  non  posse 
eo  quod,  fratre  suo  cocto,  seipsum  prius  coqui 
necesse  esset, uu  quod  et  factum  est!“ 

Verum  haec  cadaverum  curandorum  ratio  non  post 
illam  cladem  tantum,  sed  alias  etiam  saeculo  duodecimo 
saepius  adhibebatur.  Satis  erit  demonstrasse,  ipsum  Fri- 
dericum  I  imperatorem  in  itinere  Hierosolymitano  quum 
anno  1190  submersus  in  Seleph  flumine  vivere  desiisset, 
pari  modo  tractatum  esse.  „Totum  cor  p  us“  inquit  Bene¬ 
dictus  Petroburgensis  p.  566  „in  frusta  sciderunt  et 
carnem  eius  coxerunt  et  ossa  eius  extraxerunt  et  car¬ 
nes  coctas  sepelierunt  in  Antiochia  cum  cerebro  et  vi¬ 
sceribus;  ossa  autem  eius  secum  tulerunt  usque  ad  ci¬ 
vitatem  Tyri  et  sepelierunt  ea  ibi.ct  Legitur  item  in 
Chronico  montis  sereni  1190:  „Translatus  est  autem  a 
militibus  in  civitatem  Seleph,  ubi  et  intestina  eius  hu¬ 
mata  sunt,  corpus  vero  Antiochiam  delatum  ibique  eli- 

xatum  est,  et  caro  quidem  in  ipsa  civitate  terrae  tra¬ 
dita,  ossa  vero  Spiram  reportata  et  tumulata  sunt.“  Cf, 
Vinisauf  Itinerarium  regis  Anglorum  Richardi  ap.  Gale 
Hist.  Angi.  Ser.  II.  266,  Rogerum  de  Hoveden  p.  371, 
Chron.  Holland.  1190  cet. 


Sum  Schwersentiae  prope  Posnaniam  natus  die  17  m. 
Februarii  a.  1819,  fidemque  sequor  Israelitarum.  Primis  lite¬ 
ris  in  gymnasio  Posnaniensi  instructus,  historiam'  in  universi¬ 
tate  literarum  Berolinensi  tractabam  ab  anno  1840  ad  1844. 

Librum,  praemio  ornatum  a  philosophorum  ordine,  edidi 
anno  1843  sic  inscriptum  :  „Geschichte  des  deutsehen  Reiches 
unter  Lothar  dem  Sachsen,  Berlin,  Yeit  et  Comp.“  Deinde 
prodiit  anno  1845:  „Geschichte  des  deutsehen  Reiches  unter 
Conrad  dem  Dritten,  Hannover,  Hahmsche  Hofbuchhandlung.“ 
Postremo  emisi  anno  1851 :  „Reg*esta  pontificum  Romanorum, 
Berolini,  Yeit  et  socius. “ 

Medendi  artem  anno  1850  aggressus  sum,  partimque  Be¬ 
rolini  partim  Vindobonae  haec  studia  tractabam. 


.1.  Variola,  Variolois,  Varicella  non  diversi  sunt  morbi. 

2.  Syphilis  quem  correpit,  is  nunquam  certe  sanatus  haberi 
potest. 

3.  Prurigo  sanari  nequit. 

